Moenyin Myo makau KIA Masat (8) Dap Ba rai nga ai Loi Yang Bum Hpyen Dap hpe Myen Hpyen Dap Hk.L.Y (15) hte S.K.Hk (3)npu na Dap ni November 15 ya shini maja wa htim gasat ai kawn majan laja la na byin wa ai lam chye lu ai.
Dai zawn rai na gasat gala majan laja la na byin wa ai majaw Loi Yang Bum lagaw hkang nga ai mare masha ni gaw Moenyin Myo kata de htawt sit let, Nawku Hpung ni hkang e hpyen hprawng hku na wa shing byi nga ai lam chye lu ai. KBC Nawku Hpung hta marai (101), RCM Nawku Hpung hta marai (60), ICM Nawku Hpung hta marai (10), BCMS Nawku Hpung hta marai (7), ANG Nawku Hpung hta marai (50) yawng rai yang Moenyin kata na Nawku Hpung hkang e Hpyen yen marai (228) rai ai lam chye lu ai.
November 17 ya shana hkying (10:30) PM daram aten hta Moenyin Myen Hpyen Dap (Myawk Dap) kaw na Hpyen Du Kaba hte Dap Nu Up kaw nna hpyen la ninggun (50) daram gaw Moenyin Buga Hkalup Hpung Nawku Jawng wang hta hpyen yen nga ai mung masha ni hpe “Nanhte hpa majaw hprawng wa ai rai, hprawng nra ai. Majan byin ai n-re, Hpa majaw hkrit ra ai? Wa mu, nanhte shara de bai wa mu” nga nna Myen Hpyen Kaba tsun nna, sa gawt ai re lam chye lu ai.
Mana na aten hta mung Slg. Tangbau Tang Gun (Asak 60 ning jan), Slg. Lahpai Zau La (Asak 60 ning jan) hte kaga mung shawa marai (5) gaw Nga tam sa ai kawn rim la hkrum nna, ya gaw Moenyin Balik Dap de ap ya ai lam; Mana maga de mung rim da ai ni hpe Balik Dap kaw Myen Hypen Du ni sa jep ai lam; ya du hkra အာမခံ tang shawn da ai rai tim n lu shi ai lam; ndai zawn rai mare masha ni a matu shim lum lam n-nga ai majw Nawku Hpung shagu na ningbaw ningla ni gaw seng ang ai Rung ni hte KBC Ginjaw, Cahtawlik Saradaw Ginjaw Rung hte Anglican Bishop ni hpe tang madun shana nna hparan sa wa na re lam chye lu ai.
kac_Latn kac_Latn kac_Latn kac_Latn